Proposem  enviar aquesta carta al Sr. Esteve, en resposta a la seva. Podeu afegir el vostre nom, adreça i DNI. Si la voleu enviar per e-mail, l'adreça de l'Ajuntament és ajuntament@ajmartorell.org
Sr. Alcalde de Martorell:

Havent rebut la seva carta, a la qual m'informava de les gestions que des de l'Ajuntament s'han dut a terme respecte al traçat de la carretera C-243, l'hi voldria plantejar un grapat de qüestions les quals estaria molt agraït si em donés resposta el més aviat possible, tanmateix millor dins un acte informatiu públic, per tal de no fer despesa innecessària de diners i recursos municipals, aquestes qüestions son les següents:

Segons vostè, quina és la densitat de trànsit que consideraria com a alta?, i quina és la que consideraria baixa?, de quants milers de cotxes dia estaríem parlant?. 


El "passeig" del qual tant ens està parlant, estaria connectat amb la C-243?, si és així, qui ens pot garantir que no es convertiria en una altra "Rambla de les Bòbiles"?. 


Si ja hi era la possibilitat d'un enllaç entre la B-224 (Carretera de Piera) i l'autovia N-II per l'accés a l'A-2, o per la SEAT, per què durant aquests anys, i encara ara, els veïns de Martorell suportem tot el trànsit que ve d'aquesta carretera?, el nostre Ajuntament, no hauria d'haver pressionat en aquest sentit quan varen finalitzar les obres de l'autovia?, o és que ara pesa massa la pressió social contra una nova agressió al nostre poble, i ara SI que és hora de trobar solucions? 


Si m'està parlant d'un passeig, d'un parc agrari, un parc central i una zona de trobada i lleure (paraules seves, Sr. Esteve), quin paper hi juguen a la Comissió que ha d'estudiar aquest Pla Especial, la Direcció General d'Urbanisme i la de Carreteres?, no fora més correcte que hi fossin representants del Departament de Medi Ambient i d'Agricultura? i quan parla de que a dins la Comissió hi estarà representat l'Ajuntament, ens està parlant de tots els grups polítics que ho formen?, o només representants del grup municipal de CiU? 


Per què, si tant diu defensar els interessos del nostre poble, la seva pressió i la seva influencia política no es dirigeix per tal de negociar la retirada del peatge?, Això si que seria un bon pas per tal de disminuir el trànsit pel mig de Martorell, i de millorar la qualitat de vida als seus ciutadans. 


Per què continua volent ensarronar-me, primer amb el "passeig" i desprès amb la "canalització"?, ni el passeig és tal, doncs seria simplement una carretera amb arbres i bancs, ni la canalització estrenyent el riu entre talussos resoldrà el problema de les inundacions.


Com a ciutadà de Martorell vull un passeig sense cotxes, vull que es respecti la zona verda de la ribera de l'Anoia, i voldria tenir l'orgull de lluir d'un gran parc fluvial i agrari, amb un riu net i un entorn natural envejable, i no pas ple de fum i sorolls.

A l'espera de la seva resposta, aprofito per saludar-lo,

NOM: 

DNI: 

ADREÇA:
